หุ้นคลายกังวลอเมริกาลดงบฯ
ผลสหรัฐลดงบประมาณ ทำให้หุ้นไทยคลายกังวล คาดสัปดาห์หน้าดัชนีผันผวน ติดตามตัวเลขเศรษฐกิจสหรัฐ
3 มี.ค. 2556

ผลสหรัฐลดงบประมาณ ทำให้หุ้นไทยคลายกังวล คาดสัปดาห์หน้าดัชนีผันผวน ติดตามตัวเลขเศรษฐกิจสหรัฐ 
นายไพบูลย์ นลินทรางกูร ประธานกรรมการ สภาธุรกิจตลาดทุนไทย และประธานเจ้าหน้าที่บริหาร บริษัทหลักทรัพย์ (บล.) ทิสโก้ ให้ความเห็นภายหลังนายบารัก โอบามา ประธานาธิบดีสหรัฐ ลงนามในคำสั่งตัดลดงบประมาณรายจ่ายของรัฐบาลลงทั้งระบบว่า ทำให้บรรยากาศในตลาดหุ้นไทยโล่งใจและทำให้ตลาดหุ้นเคลื่อนไหวเป็นปกติมากขึ้น
ทั้งนี้ บล.ทิสโก้ คาดว่าดัชนีปีนี้จะปรับตัวขึ้นไปถึง 1,650 จุด จากราคาปิดล่าสุดเมื่อวันศุกร์ที่ 1 มี.ค. ที่ 1,539.60 จุด
“เป็นไปตามที่ตลาดคาดว่าในที่สุดก็ต้องมีการลดงบประมาณตามแผนปีนี้ 8.5 หมื่นล้านเหรียญสหรัฐ และ 1.2 ล้านล้านเหรียญสหรัฐ ใน 10 ปี” นายไพบูลย์ กล่าว
นายไพบูลย์ กล่าวว่า ดัชนีตลาดหุ้นไทยปัจจุบันยังไม่แพง โดยมีสัดส่วนราคาต่อกำไร (พี/อี) ล่วงหน้าของหุ้นขนาดใหญ่ที่ 13.5 เท่า เทียบ พี/อี หุ้นภูมิภาคอาเซียนที่ 15 เท่า
บล.กสิกรไทย คาดว่าสัปดาห์หน้าดัชนียังผันผวนและระวังแรงเทขายทำกำไร ทั้งนี้ต้องติดตามข้อมูลภาคการผลิตประเทศในภูมิภาคหลักของโลก รวมถึงรายงาน|ตัวเลขเศรษฐกิจของสหรัฐ
อย่างไรก็ดี คาดว่าดัชนีจะมีแนวรับที่ 1,515 จุด และ 1,500 จุด และแนวต้านที่ 1,570 และ 1,580 จุด
นพ.กฤชรัตน์ หิรัณยศิริ ประธานกรรมการ กลุ่มบริษัท เอ็มทีเอส โกลด์ แม่ทองสุก ให้ความเห็นว่า การลดงบประมาณของสหรัฐไม่กระทบต่อราคาทองคำในตลาดโลก เพราะเป็นไปตามคาดและเชื่อว่าแนวโน้มราคาทองคำยังลดลงต่อไป ในทางตรงกันข้าม อาจส่งผลให้มีเงินเข้ามาซื้อทองคำน้อยลง แนะนำให้นักลงทุนชอร์ตหรือขายล่วงหน้าเพื่อทำกำไรช่วงทองขาลง หรือนักลงทุนทองคำแท่งให้รอซื้อเมื่อราคาทองคำลดลงเหลือ 1,500 เหรียญสหรัฐ หรือบาทละ 2.2 หมื่นบาท
บริษัท ศูนย์วิจัยกสิกรไทย มีมุมมองว่า การปรับลดงบประมาณสหรัฐกระทบต่อเศรษฐกิจสหรัฐในวงจำกัด เนื่องจากมีการคาดการณ์ไว้แล้วส่วนหนึ่ง นอกจากนี้การปรับลดงบประมาณจะเป็นการกระจายไปในช่วงเวลาที่เหลืออีก 7 เดือนของปีงบประมาณ รวมทั้งฝ่ายการเมืองอาจบรรลุข้อตกลงในการเปลี่ยนแปลงการปรับลดงบประมาณได้ในภายหลัง แต่ต้องติดตามการพิจารณาผ่านร่าง พ.ร.บ.งบประมาณรายจ่ายของสหรัฐ ว่าจะแล้วเสร็จก่อนที่กฎหมายคุ้มครองชั่วคราวจะหมดอายุวันที่ 27 มี.ค.นี้หรือไม่ หากไม่ทัน หน่วยงานราชการปิดตัวกระทบวงกว้าง